[pic] | EUROPOS BENDRIJŲ KOMISIJA | Briuselis, 16.5.2007 KOM(2007) 256 galutinis 2007/0090 (CNS) Pasiūlymas TARYBOS SPRENDIMAS pagal Sutarties 122 straipsnio 2 dalį dėl bendros valiutos įvedimo Kipre 2008 m. sausio 1 d. (pateikta Komisijos) AIŠKINAMASIS MEMORANDUMAS 1998 m. gegužės 3 d. Taryba nusprendė, kad Belgija, Vokietija, Ispanija, Prancūzija, Airija, Italija, Liuksemburgas, Nyderlandai, Portugalija, Austrija ir Suomija atitiko būtinas sąlygas bendrai valiutai įvesti 1999 m. sausio 1 d. Danija ir Jungtinė Karalystė pasinaudojo atsisakymo išlyga, todėl nebuvo vertinamos Taryboje. Graikija ir Švedija Taryboje buvo laikomos valstybėmis narėmis, kurioms daroma išlyga. 2000 m. birželio 19 d. Taryba nusprendė, kad Graikija atitiko būtinas sąlygas eurui įvesti 2001 m. sausio 1 d. Šalys, kurios įstojo į Europos Sąjungą 2004 m. gegužės 1 d. (Čekija, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija), pagal atitinkamo stojimo akto 4 straipsnį laikomos valstybėmis narėmis, kurioms daroma išlyga. 2006 m. liepos 11 d. Taryba nusprendė, kad Slovėnija atitiko būtinas sąlygas eurui įvesti 2007 m. sausio 1 d. Bulgarija ir Rumunija, kurios įstojo į Europos Sąjungą 2007 m. sausio 1 d., pagal atitinkamo stojimo akto 5 straipsnį laikomos valstybėmis narėmis, kurioms daroma išlyga. Sutarties 122 straipsnio 2 dalyje yra nustatytos išlygų panaikinimo procedūros. Šios procedūros inicijuojamos ne rečiau kaip kartą per dvejus metus arba valstybės narės, kuriai daroma išlyga, prašymu. Komisija ir Europos centrinis bankas Sutarties 121 straipsnio 1 dalyje nustatyta tvarka pateikia Tarybai pranešimą apie valstybių narių, kurioms daroma išlyga, pažangą, padarytą vykdant savo įsipareigojimus siekiant dalyvauti ekonominėje ir pinigų sąjungoje. Remdamasi savo pačios ir ECB pranešimais Komisija gali teikti Tarybai pasiūlymą dėl Tarybos sprendimo panaikinti išlygą būtinas sąlygas atitinkančioms valstybėms narėms. Visas valstybes, kurioms daroma išlyga, Komisija ir ECB vertino 2006 m. 2007 m. vasario 13 d. Kipras pateikė prašymą iš naujo įvertinti, ar jis atitinka konvergencijos kriterijus ir ar galėtų įvesti eurą 2008 m. sausio 1 d., jei išlyga būtų panaikinta. Atsakydami į šį prašymą Komisija ir ECB parengė konvergencijos ataskaitas dėl Kipro. Komisijos 2007 m. konvergencijos ataskaita dėl Kipro Kolegijoje buvo priimta 2007 m. gegužės 16 d. ECB savo ataskaitą priėmė tą pačią dieną. Ataskaitose vertinamas Kipro nacionalinės teisės aktų, įskaitant jo nacionalinio centrinio banko statutą, suderinamumas su Sutarties 108 ir 109 straipsniais bei su ECBS ir ECB statutu. Ataskaitose taip pat vertinama, ar pasiektas aukštas tvarios konvergencijos lygis: vertinama, kaip tenkinami konvergencijos kriterijai, ir atsižvelgiama į keletą kitų veiksnių, nurodytų 121 straipsnio 1 dalies paskutinėje pastraipoje. Konvergencijos ataskaitoje Komisija daro išvadą, kad Kipras pasiekė aukštą tvarios konvergencijos lygį. Remdamasi savo ir ECB ataskaitomis Komisija priėmė pridedamą pasiūlymą dėl Tarybos sprendimo nuo 2008 m. sausio 1 d. panaikinti Kiprui daromą išlygą. 2007/0090 (CNS) Pasiūlymas TARYBOS SPRENDIMAS pagal Sutarties 122 straipsnio 2 dalį dėl bendros valiutos įvedimo Kipre 2008 m. sausio 1 d. EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 122 straipsnio 2 dalį, atsižvelgdama į Komisijos pasiūlymą, atsižvelgdama į Komisijos ataskaitą[1], atsižvelgdama į Europos centrinio banko ataskaitą[2], atsižvelgdama į Europos Parlamento nuomonę, atsižvelgdama į Tarybos diskusiją valstybių ar vyriausybių vadovų susitikime, kadangi: (1) Trečiasis ekonominės ir pinigų sąjungos (EPS) etapas prasidėjo 1999 m. sausio 1 d. 1998 m. gegužės 3 d., Briuselyje vykusiame valstybių ar vyriausybių vadovų susitikime Taryba nusprendė, kad Belgija, Vokietija, Ispanija, Prancūzija, Airija, Italija, Liuksemburgas, Nyderlandai, Austrija, Portugalija ir Suomija atitiko būtinas sąlygas bendrai valiutai įvesti nuo 1999 m. sausio 1 d.[3] (2) 2000 m. birželio 19 d. Taryba nusprendė, kad Graikija atitiko būtinas sąlygas bendrai valiutai įvesti 2001 m. sausio 1 d.[4] 2006 m. liepos 11 d. Taryba nusprendė, kad Slovėnija atitiko būtinas sąlygas bendrai valiutai įvesti 2007 m. sausio 1 d.[5] (3) Vadovaudamasi prie Sutarties pridėto Protokolo dėl tam tikrų su Jungtine Didžiosios Britanijos ir Šiaurės Airijos Karalyste susijusių nuostatų 1 dalimi Jungtinė Karalystė Tarybai pranešė, kad neketina 1999 m. sausio 1 d. pereiti į trečiąjį EPS etapą. Šis pranešimas nepasikeitė. Vadovaudamasi prie Sutarties pridėto Protokolo dėl tam tikrų su Danija susijusių nuostatų 1 dalimi ir 1992 m. gruodžio mėn. Edinburge priimtu valstybių ar vyriausybių vadovų sprendimu, Danija Tarybai pranešė, kad nedalyvaus trečiajame EPS etape. Danija nereikalavo inicijuoti Sutarties 122 straipsnio 2 dalyje nurodytos procedūros. (4) Pagal Sprendimą 1998/317/EB Švedijai daroma išlyga, kaip apibrėžta Sutarties 122 straipsnyje. Pagal Stojimo akto 4 straipsnį[6] Čekijai, Estijai, Kiprui, Latvijai, Lietuvai, Vengrijai, Maltai, Lenkijai ir Slovakijai daroma išlyga, kaip apibrėžta Sutarties 122 straipsnyje. Pagal atitinkamo stojimo akto 5 straipsnį[7] Bulgarijai ir Rumunijai daroma išlyga, kaip apibrėžta Sutarties 122 straipsnyje. (5) Europos centrinis bankas (ECB) buvo įsteigtas 1998 m. liepos 1 d. Europos pinigų sistema buvo pakeista valiutų kurso mechanizmu, dėl kurio įvedimo buvo susitarta 1997 m. birželio 16 d. Europos Vadovų Tarybai priėmus rezoliuciją dėl valiutų kurso mechanizmo įdiegimo trečiajame ekonominės ir pinigų sąjungos etape[8]. Valiutų kurso mechanizmo (VKM II) procedūros trečiajame ekonominės ir pinigų sąjungos etape buvo nustatytos ECB ir euro zonai nepriklausančių valstybių narių nacionalinių centrinių bankų 1998 m. rugsėjo 1 d. susitarime, kuriame nustatomi valiutų kurso mechanizmo veikimo būdai ekonominės ir pinigų sąjungos trečiajame etape[9]. (6) Sutarties 122 straipsnio 2 dalyje yra nustatytos atitinkamoms valstybėms narėms daromos išlygos panaikinimo procedūros. Pagal šį straipsnį ne rečiau kaip kartą per dvejus metus arba valstybės narės, kuriai daroma išlyga, prašymu Komisija ir ECB Sutarties 121 straipsnio 1 dalyje nustatyta tvarka pateikia Tarybai pranešimą. 2007 m. vasario 13 d. Kipras pateikė oficialų prašymą įvertinti konvergenciją. (7) Valstybių narių nacionalinės teisės aktus, įskaitant nacionalinių centrinių bankų statutus, būtinai reikia pritaikyti siekiant užtikrinti jų suderinamumą su Sutarties 108 ir 109 straipsniais bei su ECBS statutu. Komisijos ir ECB ataskaitose pateikiamas išsamus Kipro teisės aktų suderinamumo su Sutarties 108 ir 109 straipsniais bei su ECBS statutu vertinimas. (8) Pagal Protokolo dėl konvergencijos kriterijų, nurodyto Europos bendrijos steigimo sutarties 121 straipsnyje, 1 straipsnį Sutarties 121 straipsnio 1 dalies pirmoje įtraukoje nurodytas kainų stabilumo kriterijus reiškia, kad valstybės narės kainų stabilumas yra tvarus ir vidutinis infliacijos lygis per vienerius metus iki tyrimo neviršija daugiau kaip 1,5 procentinio punkto daugiausia trijų valstybių narių, kuriose kainos yra stabiliausios, infliacijos lygio. Pagal kainų stabilumo kriterijų infliacija bus apskaičiuojama remiantis Tarybos reglamente (EB) Nr. 2494/95[10] apibrėžtais suderintais vartotojų kainų indeksais (SVKI). Siekiant įvertinti kainų stabilumo kriterijų, valstybės narės infliacija buvo apskaičiuota pagal tai, kiek procentais pasikeitė 12 mėnesių indeksų aritmetinis vidurkis, palyginti su ankstesnio laikotarpio 12 mėnesių indeksų aritmetiniu vidurkiu. Per vienerių metų laikotarpį, kuris baigėsi 2007 m. kovo mėn., trys valstybės narės, kuriose kainos yra stabiliausios, buvo Suomija, Lenkija ir Švedija, nes jų infliacijos lygis buvo atitinkamai 1,3, 1,5 ir 1,6 procento. Komisijos ir ECB ataskaitose buvo atsižvelgta į pamatinę vertę, apskaičiuotą kaip paprastas trijų valstybių narių, kuriose kainos yra stabiliausios, infliacijos lygių aritmetinis vidurkis, prie jo pridėjus 1,5 procentinio punkto. Taigi vienerių metų laikotarpio, kuris baigėsi 2007 m. kovo mėn., pamatinė vertė buvo 3 procentai. (9) Pagal Protokolo dėl konvergencijos kriterijų, nurodyto Europos bendrijos steigimo sutarties 121 straipsnyje, 2 straipsnį Sutarties 121 straipsnio 1 dalies antroje įtraukoje nurodytas bendrojo valstybės biudžeto padėties kriterijus reiškia, kad atliekant vertinimą valstybei narei nėra taikomas Tarybos sprendimas dėl perviršinio deficito pagal Sutarties 104 straipsnio 6 dalį. (10) Pagal Protokolo dėl konvergencijos kriterijų, nurodyto Europos bendrijos steigimo sutarties 121 straipsnyje, 3 straipsnį Sutarties 121 straipsnio 1 dalies trečioje įtraukoje nurodytas dalyvavimo Europos pinigų sistemos valiutų kurso mechanizme kriterijus reiškia, kad valstybė narė normalių svyravimo ribų, numatytų Europos pinigų sistemos valiutų kurso mechanizme (VKM), be didelių nukrypimų laikėsi bent paskutinius dvejus metus iki tyrimo. Pirmiausia valstybė narė negali būti savo pačios iniciatyva per tą patį laikotarpį nuvertinusi savo valiutos dvišalio pagrindinio kurso jokios kitos valstybės narės valiutos atžvilgiu. Nuo 1999 m. sausio 1 d. VKM II tapo valiutų keitimo kurso kriterijaus vertinimo pagrindu. Savo ataskaitose vertindami šio kriterijaus atitikimą Komisija ir ECB ištyrė dvejų metų laikotarpį, kuris baigėsi 2007 m. balandžio 26 d. (11) Pagal Protokolo dėl konvergencijos kriterijų, nurodyto Europos bendrijos steigimo sutarties 121 straipsnyje, 4 straipsnį Sutarties 121 straipsnio 1 dalies ketvirtoje įtraukoje nurodytas ilgalaikių palūkanų normų konvergencijos kriterijus reiškia, kad vienerių metų laikotarpiu iki tyrimo valstybės narės vidutinė nominali ilgalaikių palūkanų norma neviršijo daugiau kaip 2 procentiniais punktais daugiausia trijų valstybių narių, kuriose kainos yra stabiliausios, palūkanų normos. Vertinant palūkanų normų konvergencijos kriterijus buvo remiamasi lyginamomis 10 metų vyriausybės obligacijų palūkanų normomis. Siekiant įvertinti palūkanų normos kriterijaus atitikimą, Komisijos ir ECB ataskaitose buvo atsižvelgta į pamatinę vertę, apskaičiuotą kaip paprastas trijų valstybių narių, kuriose kainos yra stabiliausios, nominalių ilgalaikių palūkanų normų aritmetinis vidurkis, prie jo pridėjus 2 procentinius punktus. Taigi vienerių metų laikotarpio, kuris baigėsi 2007 m. kovo mėn., pamatinė vertė buvo 6,4 procento. (12) Pagal Protokolo dėl konvergencijos kriterijų, nurodyto Europos bendrijos steigimo sutarties 121 straipsnyje, 5 straipsnį Komisija pateikia duomenis, kuriais buvo naudojamasi atliekant dabartinį konvergencijos kriterijų atitikimo vertinimą. Šis pasiūlymas buvo rengiamas remiantis Komisijos pateiktais duomenimis. Komisija biudžeto duomenis pateikė po to, kai juos iki 2007 m. balandžio 1 d. jai perdavė valstybės narės, remdamosi 1993 m. lapkričio 22 d. Tarybos reglamentu (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo[11]. (13) Remdamasi Komisijos ir ECB pateiktomis ataskaitomis apie Kipro pažangą, padarytą vykdant įsipareigojimus siekiant dalyvauti ekonominėje ir pinigų sąjungoje, Komisija nusprendė, kad: Kipro nacionalinės teisės aktai, įskaitant nacionalinio centrinio banko statutą, yra suderinami su Sutarties 108 ir 109 straipsniais bei su ECBS statutu. Dėl Kipro konvergencijos kriterijų, nurodytų keturiose Sutarties 121 straipsnio 1 dalies įtraukose, atitikimo: - metų, kurie baigėsi 2007 m. kovo mėn., vidutinis infliacijos lygis Kipre buvo 2 procentai, t. y. mažesnis už pamatinę vertę, ir numatoma, kad mažesnis už pamatinę vertęs jis išliks ir ateinančiais mėnesiais; - Kiprui nėra taikomas Tarybos sprendimas dėl perviršinio biudžeto deficito; - Kipras yra VKM II narys nuo 2005 m. gegužės 2 d.; per dvejų metų laikotarpį, kuris baigėsi 2007 m. balandžio 26 d., Kipro svaro (CYP) atžvilgiu didelės įtampos nebuvo; Kipras savo iniciatyva nenuvertino CYP dvišalio pagrindinio kurso euro atžvilgiu; - metais, kurie baigėsi 2007 m. kovo mėn., vidutinė ilgalaikė palūkanų norma Kipre buvo 4,2 procento, t. y. mažesnė už pamatinę vertę. Atsižvelgiant į šiuos kriterijus, Kipras pasiekė aukštą tvarios konvergencijos lygį ir atitinka būtinas sąlygas eurui įvesti. (14) Taryba, remdamasi Komisijos pasiūlymu, kvalifikuota balsų dauguma sprendžia, kuri iš valstybių narių, kurioms daroma išlyga, atitinka bendrai valiutai įvesti būtinas sąlygas, ir panaikina atitinkamoms valstybėms narėms darytas išlygas. PRIĖMĖ ŠĮ SPRENDIMĄ: 1 straipsnis Kipras atitinka būtinas sąlygas bendrai valiutai įvesti. Kiprui daroma išlyga, nurodyta Stojimo akto 4 straipsnyje, nuo 2008 m. sausio 1 d. panaikinama. 2 straipsnis Šis sprendimas skirtas valstybėms narėms. 3 straipsnis Šis sprendimas skelbiamas Europos Sąjungos oficialiajame leidinyje . Priimta Tarybos vardu Pirmininkas [1] Ataskaita priimta 2007 m. gegužės 16 d. – [KOM(2007) 255]. [2] Ataskaita priimta 2007 m. gegužės 16 d. [3] 1998 m. gegužės 3 d. Tarybos sprendimas 1998/317/EB (OL L 139, 1998 5 11, p. 30). [4] 2000 m. birželio 19 d. Tarybos sprendimas 2000/427/EB (OL L 167, 2000 7 7, p. 19). [5] 2006 m. liepos 11 d. Tarybos sprendimas 2006/495/EB (OL L 195, 2006 7 15, p. 25). [6] OL L 236, 2003 9 23, p. 33. [7] OL L 157, 2005 6 21, p. 203. [8] OL C 236, 1997 8 2, p. 5. [9] OL C 345, 1998 11 13, p. 6, iš dalies pakeistas 2000 m. rugsėjo 14 d. susitarimu (OL C 362, 2000 12 16, p. 11). [10] 1995 m. spalio 23 d. Tarybos reglamentas (EB) Nr. 2494/95 dėl suderintų vartotojų kainų indeksų (OL L 257, 1995 10 27, p. 1) su paskutiniais pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1). [11] OL L 332, 1993 12 31, p. 7. Reglamentas su paskutiniais pakeitimais, padarytais Tarybos reglamentu (EB) Nr. 2103/2005 (OL L 337, 2005 12 22, p. 1).